CELEX: 52021PC0397
Language: fi
Date: 2021-07-15
Title: Ehdotus EUROOPAN PARLAMENTIN JA NEUVOSTON ASETUS asetuksen (EU) N:o 1286/2014 muuttamisesta rahastoyhtiöitä, sijoitusyhtiöitä ja siirtokelpoisiin arvopapereihin kohdistuvaa yhteistä sijoitustoimintaa harjoittavien yritysten (yhteissijoitusyritykset) ja muiden kuin yhteissijoitusyritysten osuuksista neuvoja antavia tai niitä myyviä henkilöitä koskevan siirtymäjärjestelyn jatkamiseksi

EUROOPAN KOMISSIO
            Bryssel 15.7.2021
            COM(2021) 397 final
            2021/0215(COD)
            Ehdotus
            EUROOPAN PARLAMENTIN JA NEUVOSTON ASETUS 
            asetuksen (EU) N:o 1286/2014 muuttamisesta rahastoyhtiöitä, sijoitusyhtiöitä ja siirtokelpoisiin arvopapereihin kohdistuvaa yhteistä sijoitustoimintaa harjoittavien yritysten (yhteissijoitusyritykset) ja muiden kuin yhteissijoitusyritysten osuuksista neuvoja antavia tai niitä myyviä henkilöitä koskevan siirtymäjärjestelyn jatkamiseksi
            (ETA:n kannalta merkityksellinen teksti)
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               Ehdotuksen perustelut ja tavoitteet
            
            
               Asetuksen (EU) N:o 1286/2014
                  1
                ansiosta yksityissijoittajat voivat paremmin ymmärtää ja vertailla vähittäismarkkinoille tarkoitettuja paketoituja ja vakuutusmuotoisia sijoitustuotteita (PRIIP-tuotteita) ja tehdä tietoon perustuvia sijoituspäätöksiä. PRIIP-tuotteisiin kuuluvat muun muassa siirtokelpoisiin arvopapereihin kohdistuvaa yhteistä sijoitustoimintaa harjoittavat yritykset (yhteissijoitusyritykset) ja vähittäismarkkinoille tarkoitetut vaihtoehtoiset sijoitusrahastot.
            
            
               Tavoitteiden saavuttamiseksi asetuksessa (EU) N:o 1286/2014 edellytetään, että PRIIP-tuotteiden kehittäjät noudattavat yhtenäisiä tuotetietoja koskevia vaatimuksia ja toimittavat yksityissijoittajille avaintietoasiakirjan kustakin tarjoamastaan PRIIP-tuotteesta. Tietojen avulla yksityissijoittajien on määrä pystyä ymmärtämään paremmin PRIIP-tuotteiden taloudellista luonnetta ja riskejä ja vertailla niitä. Avoimuuden lisääminen ja yhdenmukaistaminen hyödyttävät myös rahoituspalvelujen sisämarkkinoita luomalla tasapuoliset toimintaedellytykset PRIIP-tuotteille ja tarjoamiskanaville.
            
            
               Asetuksessa (EU) N:o 1286/2014 vahvistetaan avaintietoasiakirjan muoto ja sisältö. Siinä myös valtuutetaan Euroopan valvontaviranomaiset eli Euroopan pankkiviranomainen, Euroopan vakuutus- ja lisäeläkeviranomainen ja Euroopan arvopaperimarkkinaviranomainen (sellaisina kuin ne on perustettu asetuksilla (EU) N:o 1093/2010
                  2
               , 1094/2010
                  3
                ja 1095/2010
                  4
               ) kehittämään yhdessä teknisiä sääntelystandardeja, joissa määritellään avaintietoasiakirjan esitystapa ja sisältö, sen vakiomuoto, riskien ja tuottojen esittämisen sekä kulujen laskemisen menetelmät, avaintietoasiakirjan tietojen uudelleentarkastelun edellytykset ja vähimmäistiheys sekä avaintietoasiakirjan yksityissijoittajille toimittamisen edellytykset. Komission delegoidussa asetuksessa (EU) 2017/653
                  5
                vahvistetaan tekniset sääntelystandardit.
            
            
               Asetuksen (EU) N:o 1286/2014 32 artiklassa säädetään siirtymäjärjestelystä, jonka mukaan rahastoyhtiöt, sijoitusyhtiöt sekä yhteissijoitusyritysten ja muiden kuin yhteissijoitusyritysten osuuksia koskevaa neuvontaa antavat tai niitä myyvät henkilöt vapautetaan väliaikaisesti vaatimuksesta toimittaa yksityissijoittajille avaintietoasiakirja. Järjestelyä sovelletaan 31 päivään joulukuuta 2021 saakka, jäljempänä ’siirtymäjärjestely’.
            
            
               Tämän asetuksen johdosta tehdään muutoksia komission delegoituun asetukseen (EU) 2017/653. Koska delegoidun asetuksen (EU) 2017/653 muutosten täytäntöönpanoon ja oikeudellisen epävarmuuden vähentämiseen tarvitaan aikaa, siirtymäjärjestelyä jatketaan tällä asetuksella 30 päivään kesäkuuta 2022 saakka.
            
            
               Delegoidun asetuksen (EU) 2017/653 muutokset perustuvat teknisten sääntelystandardien luonnoksiin, jotka Euroopan valvontaviranomaiset toimittivat yhdessä 3 päivänä helmikuuta 2021. Teknisten sääntelystandardien luonnoksiin sisältyy
            
            
               ·uudet menetelmät asianmukaisten tuottonäkymien laskemiseksi ja näkymien tarkistettu esitystapa sen varmistamiseksi, että yksityissijoittajille ei synnytetä aiheettomia odotuksia mahdollisista tuotoista;
            
            
               ·tarkistetut yleiset kuluindikaattorit ja muutokset PRIIP-tuotteiden kuluja koskevien tietojen sisältöön ja esittämiseen, jotta yksityissijoittajat ymmärtäisivät paremmin erityyppiset kustannusrakenteet ja jotta PRIIP-tuotteista neuvoja antavien tai niitä myyvien henkilöiden olisi helpompi käyttää tietoja;
            
            
               ·muutettu menetelmä liiketoimikulujen laskemiseksi, jotta voidaan ratkaista nykyisten sääntöjen soveltamiseen liittyviä käytännön haasteita sekä ongelmia, joita esiintyy sovellettaessa sääntöjä tietyntyyppisiin sijoituksiin;
            
            
               ·muutetut säännöt, jotka koskevat erilaisia sijoitusvaihtoehtoja tarjoavia PRIIP-tuotteita, jotta voidaan selventää kuluvaikutuksia koskevia tietoja.
            
            
               Teknisten sääntelystandardien luonnoksissa on myös säännöksiä tietyntyyppisten yhteissijoitusyritysten, vähittäismarkkinoille tarkoitettujen vaihtoehtoisten sijoitusrahastojen ja vakuutusmuotoisten sijoitustuotteiden aiemmasta tuotto- tai arvonkehityksestä.
            
            
               Tämän asetuksen johdosta tehdään muutoksia myös direktiiviin 2009/65/EY
                  6
               . Niillä vältetään tilanne, jossa sijoittajat saavat 1. päivästä heinäkuuta 2022 alkaen samasta yhteissijoitusyrityksestä kaksi ennen sopimuksen tekoa annettavaa tiedonantoa (avaintietoasiakirjan ja sijoittajalle annettavat avaintiedot mainitun direktiivin mukaisesti).
            
            
               Tämän ehdotuksen seurauksena asetusta (EU) N:o 1286/2014 sovelletaan rahastoyhtiöihin, sijoitusyhtiöihin sekä yhteissijoitusyritysten ja muiden kuin yhteissijoitusyritysten osuuksia koskevaa neuvontaa antaviin tai niitä myyviin henkilöihin 1. päivästä heinäkuuta 2022 alkaen samaan aikaan kuin sovelletaan direktiiviin 2009/65/EY ja delegoituun asetukseen (EU) 2017/653 tehtäviä muutoksia.
            
            
               Yhdenmukaisuus muiden alaa koskevien politiikkojen säännösten kanssa
            
            
               Direktiivin 2009/65/EY 78–82 artiklassa ja 94 artiklassa edellytetään, että yhteissijoitusyritysten sijoitusyhtiöt ja rahastoyhtiöt laativat sijoittajalle annettavia avaintietoja. Jäsenvaltiot voivat päättää samojen sääntöjen soveltamisesta myös muihin kuin yhteissijoitusyritysten rahastoihin. 
            
            
               Sijoittajalle annettavien avaintietojen tarkoituksena on, että sijoittajat voivat ”kohtuullisesti ymmärtää heille tarjottavan sijoitustuotteen luonteen ja siihen liittyvät riskit voidakseen tehdä perusteltuja sijoituspäätöksiä”. Sijoittajalle annettavilla avaintiedoilla tarkoitetaan vakiomuotoista lyhyttä asiakirjaa (kaksi sivua tai strukturoidun yhteissijoitusyrityksen tapauksessa kolme sivua), jonka tiedot esitetään tietyssä järjestyksessä ja joka helpottaa eri yhteissijoitusyritysten vertailua. Tiedot esitetään yleiskielellä, jotta yksityissijoittajat ymmärtävät ne. Sijoittajalle annettavat avaintiedot on määrä esittää erillisessä asiakirjassa: sen olennaisten osien pitäisi olla sijoittajien ymmärrettävissä viittaamatta muihin asiakirjoihin ja sen pitäisi olla johdonmukainen yhteissijoitusyrityksen tarjousesitteen asiaankuuluvien osien kanssa. Tämä perustuu yleiseen vaatimukseen, jonka mukaan julkistettujen tietojen on oltava täsmällisiä, tasapuolisia ja selkeitä.
            
         
         
            
               Sen lisäksi, että yhteissijoitusyritys yksilöidään ja sen sijoitustavoitteet ja sijoituspolitiikka kuvataan lyhyesti, sijoittajalle annettavat avaintiedot sisältävät seuraavat tiedot:
            
            
               ·kuluja ja veloituksia koskeva osio, jossa veloitukset, mukaan lukien asiaa koskevat varoitukset, esitetään ja selvitetään vakiomallin mukaan, jotta sijoittajat saavat asianmukaista tietoa heille syntyvistä veloituksista ja niiden tasosta suhteessa rahastoon sijoitetun pääoman määrään;
            
            
               ·riskejä ja tuottoja koskeva osio, joka sisältää yksityiskohtaiset säännöt tuotteen riski-tuottoprofiilin esittämisestä synteettisellä indikaattorilla ja jota täydennetään sanallisilla selityksillä sekä itse indikaattorista että riskeistä, joita indikaattori ei kata. Sijoittajalle annettavissa avaintiedoissa voidaan viitata yhteissijoitusyrityksen tarjousesitteeseen, jossa annetaan yksityiskohtaisempia tietoja oleellisista riskeistä;
            
            
               ·tuotto- ja arvonkehitystä koskeva osio, jossa esitellään aiempaa tuottoa tai soveltuvissa tapauksissa tulevia tuottonäkymiä.
            
            
               Sijoittajalle annettavista avaintiedoista on tullut PRIIP-tuotteiden kehyksessä esitettävien tietojen vertailukohta. Asetuksen (EU) N:o 1286/2014 tiedonantosäännökset sisältävät useita lainauksia direktiivistä 2009/65/EY. Avaintietoasiakirja on sijoittajalle annettavien avaintietojen malliin perustuva vakiomuotoinen tietosivu, jossa esitetään PRIIP-tuotteen keskeiset piirteet (mukaan lukien kulut ja mahdolliset riskit ja tuotot) yksinkertaisella, ymmärrettävällä ja vertailukelpoisella tavalla. Asetus (EU) N:o 1286/2014 sisältää myös yksityiskohtaiset säännöt siitä, milloin PRIIP-tuotteita kehittävien ja niitä myyvien tai niistä neuvoja antavien henkilöiden on annettava avaintietoasiakirja yksityissijoittajille ja millä tavoin.
            
            
               Yleisemmin asetuksen (EU) N:o 1286/2014 tarkoituksena on tarjota yksityissijoittajille keinoja tehdä parempia sijoituspäätöksiä ja ohjata heitä pois optimaalista heikommista tai väärinmyydyistä tuotteista ja auttaa näin palauttamaan luottamus rahoitusjärjestelmään. Sijoittajille annettavia avaintietoja koskeviin säännöksiin verrattuna avaintietoasiakirjaa koskevilla säännöillä pyritään tarkoituksella helpottamaan vertailua paljon useampien vähittäismarkkinoille tarkoitettujen sijoitustuotteiden kuten (mutta ei ainoastaan) yhteissijoitusyritysten ja muiden kuin yhteissijoitusyritysten, sijoituspohjaisten vakuutustuotteiden, johdannaisten ja strukturoitujen tuotteiden sekä muiden paketoitujen vakuutus- ja sijoitustuotteiden välillä.
            
            
               Toiminnallisesti samankaltaisten ja toisillaan korvattavissa olevien PRIIP-tuotteiden tiedonantovaatimukset parantavat avoimuutta ja vertailtavuutta sekä vähentävät alakohtaisten käsitteiden käytöstä syntyvää sekaannusta. Siten autetaan yksityissijoittajia ymmärtämään ostamiaan tuotteita ja luottamaan niihin. Samalla estetään sääntelyn katvealueiden hyväksikäyttö ja edistetään sääntelyn johdonmukaisuutta, minkä puolestaan odotetaan helpottavan valvontaa, vähentävän kustannuksia ja tukevan hintakilpailua. PRIIP-tuotteita koskevan kehyksen ”kohdennettu standardointi” ei ole kaikille sopiva lähestymistapa, vaan siinä PRIIP-tuotteet jaetaan neljään ryhmään ja tiedonantovaatimukset räätälöidään niiden mukaan. Yhdessä ryhmässä ovat tuotteet, joiden kohteena olevaa sijoitusta seurataan lineaarisesti – ryhmään kuuluvat useimmat yhteissijoitusyritykset, vähittäismarkkinoille tarkoitetut vaihtoehtoiset sijoitusrahastot ja sijoitussidonnaiset vakuutustuotteet. Jos PRIIP-tuotteet ovat riittävän samankaltaisia, avaintietoasiakirjalla varmistetaan myös avaintietojen yhdenmukainen esittäminen ryhmästä riippumatta.
            
            
               Kun yhteissijoitusyrityksiä ja muita kuin yhteissijoitusyrityksiä koskeva siirtymäjärjestely hyväksyttiin vuonna 2014, sitä perusteltiin suhteellisen lyhyen ajan kulumisella sijoittajalle annettavien avaintietojen käyttöönotosta (1.7.2011). Asetuksen (EU) N:o 1286/2014 johdanto-osan 35 kappaleessa lainsäätäjät täsmensivät, että olisi ”kohtuullista myöntää tämän asetuksen voimaantulon jälkeen viiden vuoden pituinen siirtymäkausi” ja että ”kyseisen siirtymäkauden jälkeen ja jollei tätä siirtymäkautta pidennetä, tätä asetusta olisi alettava soveltaa yhteissijoitusyrityksiin.”
            
            
               Siirtymäjärjestelyä jatkettiin Euroopan parlamentin ja neuvoston asetuksella (EU) 2019/1156
                  7
                31. päivään joulukuuta 2021 saakka varauksella (johdanto-osan 14 kappale), jonka mukaan ”kaikkien asianomaisten toimielinten ja valvontaviranomaisten olisi pyrittävä toimimaan mahdollisimman nopeasti kyseisen siirtymäkauden vapautuksen lakkauttamisen edistämiseksi”.
            
            
               Tämän tavoitteen saavuttamiseksi Euroopan valvontaviranomaiset hyväksyivät yhdessä tekniset sääntelystandardit delegoidun asetuksen (EU) 2017/653 muuttamiseksi ja toimittivat ne 3. helmikuuta 2021. Yhteenvetona tekniset sääntelystandardit koskevat seuraavia:
            
            
               Tuottonäkymät
            
            
               Euroopan valvontaviranomaiset vähentävät liian optimististen tuottonäkymien riskiä kaikissa PRIIP-tuotetyypeissä, ja PRIIP-tuotteiden kehittäjillä on yleinen mahdollisuus käyttää tulevien tuottojen arvioitujen jakaumien alhaisempia prosenttipistemääriä näkymien tuottamiseen, jos se on perusteltua. Tämä antaisi PRIIP-tuotteiden kehittäjille mahdollisuuden luoda varovaisempia näkymiä, jos niiden mielestä määräysten mukaisiin näkymiin liittyy olennainen riski, joka synnyttää sijoittajille aiheettomia odotuksia. Menetelmä ei kuitenkaan anna PRIIP-tuotteiden kehittäjille mahdollisuutta käyttää korkeampia prosenttipistemääriä.
            
            
               Kuluttajatutkimuksen tulosten perusteella Euroopan valvontaviranomaiset lisäävät tuotteen vähimmäistuoton alueisiin, jotka kaikkien PRIIP-tuotteiden tuottonäkymien on katettava.
            
            
               Euroopan valvontaviranomaiset ehdottavat ryhmän 2 (johon useimmat yhteissijoitusyritykset ja muut kuin yhteissijoitusyritykset kuuluvat) PRIIP-tuotteille suotuisan, kohtuullisen ja epäsuotuisan tuottonäkymän tarkistettua laskentamenetelmää, jolla vähennetään myötäsyklisyyttä ja minimoidaan harhaanjohtavien arvioiden mahdollisuus, joka saattaa synnyttää yksityissijoittajille aiheettomia odotuksia. Menetelmällä ratkaistaan suhdanteita vahvistavista arvioista aiheutuvia ongelmia pidentämällä näkymien laskennan perustana olevien tietojen aikaväliä viidestä kymmeneen vuoteen. Lisäksi menetelmässä muodostetaan näkymiä suoraan aiemman tuoton jakautumisesta, jotta yksityissijoittajille voidaan selventää aiempien tuottojen ja näkymien arvojen välistä matemaattista yhteyttä.
            
            
               Stressinäkymässä Euroopan valvontaviranomaiset säilyttävät nykyiset menetelmät, koska ne on huomattu tehokkaiksi osoittamaan äärimmäisten epäsuotuisien markkinailmiöiden vaikutuksia. Tällaisia olivat esimerkiksi ensimmäiset covid-19-kriisin aiheuttamat talouden häiriöt vuonna 2020.
            
            
               Aiempi tuotto- tai arvonkehitys
            
            
               Avaintietoasiakirjan kohtaan ”Muut olennaiset tiedot” Euroopan valvontaviranomaiset lisäävät linkin vaihtoehtoiseen verkkolähteeseen tai ulkoiseen asiakirjaan, joka sisältää standardoituja tietoja aiemmasta tuotto- tai arvonkehityksestä. Lisäksi aiemman tuotto- tai arvonkehityksen sisältö ja menetelmät standardoidaan delegoidun asetuksen (EU) 2017/653 uudessa liitteessä VII. Ehdotettu menetelmä perustuu sijoittajalle annettavia avaintietoja koskevaan lähestymistapaan, jota mukautetaan tarpeen mukaan. Muiden PRIIP-tuotteiden kuin ryhmän 2 osalta Euroopan valvontaviranomaiset säilyttävät nykyisen lähestymistavan, jossa esitetään ainoastaan tuottonäkymät.
            
            
               Kulut
            
            
               Euroopan valvontaviranomaiset tarkistavat yleiset kuluindikaattorit ja muuttavat PRIIP-tuotteiden kulutietojen sisältöä ja esitystapaa, jotta yksityissijoittajat ymmärtäisivät paremmin erityyppiset kustannusrakenteet ja jotta PRIIP-tuotteita myyvien tai niistä neuvoja antavien henkilöiden olisi helpompi käyttää näitä tietoja. Siksi muun muassa edellytetään, että vähittäismarkkinoille tarkoitettujen paketoitujen sijoitustuotteiden (jotka kuuluvat direktiivin 2014/65/EU
                  8
               , MiFID II, soveltamisalaan) yksityiskohtaiset kulutiedot esitetään rahallisina määrinä delegoidun asetuksen (EU) 2017/565
                  9
                50 artiklan 2 kohdan mukaisesti. Vakuutusmuotoisten sijoitustuotteiden kulut ilmaistaan edelleen tuoton vähentymisenä.
            
            
               Euroopan valvontaviranomaiset ratkovat jakaumasääntöjen soveltamisen käytännön haasteita muuttamalla liiketoimikulujen laskentamenetelmää. Lisäksi ne estävät negatiiviset liiketoimikulut asettamalla vähimmäistason eksplisiittisille kuluille.
            
         
         
            
               Asetuksen (EU) N:o 1286/2014 33 artiklassa edellytetään komission arvioivan, olisiko yhteissijoitusyrityksiä ja muita kuin yhteissijoitusyrityksiä koskevaa siirtymäjärjestelyä ”pidennettävä vai voitaisiinko mahdollisten mukautusten yksilöimisen jälkeen direktiivin 2009/65/EY säännökset sijoittajalle annettavista avaintiedoista korvata tämän asetuksen mukaisella avaintietoasiakirjalla tai katsoa sitä vastaaviksi”.
            
            
               Tältä osin Euroopan valvontaviranomaisten ehdotus tarkistetuksi teknisten sääntelystandardien sarjaksi sisältää useita mukautuksia, joilla voidaan perustella sijoittajalle annettavien avaintietojen korvaaminen avaintietoasiakirjalla kyseisten tuotteiden osalta:
            
            
               ·Vaatimus, jonka mukaan avaintietoasiakirjaan on sisällytettävä ulkoinen linkki tuotekohtaisiin, vakiomenetelmällä laskettuihin tietoihin aiemmasta tuotto- tai arvokehityksestä, auttaa yksityissijoittajia käyttämään näitä tietoja jatkossakin sen arvioimiseen, kuinka hyvin kukin tuote on tuottanut suhteessa sen vertailuarvoon, mikä on tärkeää aktiivisesti hoidettujen tuotteiden vertailun kannalta.
            
            
               ·Yhteissijoitusyritysten ja muiden kuin yhteissijoitusyritysten tuotteita koskevien standardoitujen tuottonäkymien käyttöönotto antaa sijoittajille kattavamman kuvan siitä, minkä tyyppisiä tuottotuloksia tuotteesta voidaan odottaa, ja helpottaa samalla vertailukelpoisuutta muiden vähittäismarkkinoille tarkoitettujen sijoitus- ja vakuutustuotteiden kanssa.
            
            
               ·Sijoittajat hyötyvät vertailukelpoisuuden paranemisesta kun käytössä on vakiokehys, jonka perusteella tietoja annetaan kaikkien PRIIP-tuotteiden, myös yhteissijoitusyritysten ja muiden kuin yhteissijoitusyritysten, kokonaiskuluista. Lisäksi useissa teknisiin sääntelystandardeihin ehdotetuissa muutoksissa puututaan suoraan yhteissijoitusyrityksen kaltaisten tuotteiden kehittäjien esittämiin huolenaiheisiin. Niihin kuuluvat esimerkiksi muutettu liiketoimikulujen laskentamenetelmä ja vähittäismarkkinoille tarkoitettujen paketoitujen sijoitustuotteiden yksityiskohtaisten kulutietojen saattaminen yhtenäisemmäksi MiFID II -direktiivin kustannusten ilmoittamista koskevan kehyksen kanssa. Muutoksilla rajoitetaan kustannuksia, joita omaisuudenhoitoalalle aiheutuu mukautumisesta PRIIP-tuotteiden kulujen ilmoittamissääntöihin.
            
            
               ·Sekä sijoittajalle annettavat avaintiedot että avaintietoasiakirja edellyttävät synteettisen, numeerisen ja yhden yleisen riski-indikaattorin laskemista perustuen (mahdollisuuksien mukaan) erilaisten riskien yhteenlaskemiseen ja riittäviin kuvauksiin. Indikaattorin laskentamenetelmät eroavat nyt hieman toisistaan kahden tietojen antamista koskevan kehyksen välillä, mikä saattaa hämmentää yksityissijoittajia, jotka yrittävät tehdä vertailuja eri kehyksissä. Siirtyminen yhteiseen menetelmään parantaa vertailtavuutta. Menetelmän muutos voi kuitenkin viedä jotkin tuotteet eri riskiluokkiin, mikä saattaa antaa harhaanjohtavan vaikutelman siitä, että niistä on tullut vähemmän riskialttiita. Tätä on osittain korjattu antamalla kehittäjille mahdollisuus tarkistaa riski-indikaattoria ylöspäin (mutta ei alaspäin) tietyin edellytyksin.
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               Oikeusperusta
            
            
               Kuten asetus (EU) N:o 1286/2014, jota on tarkoitus muuttaa, ehdotus perustuu Euroopan unionin toiminnasta tehdyn sopimuksen 114 artiklaan. 
            
            
               Toissijaisuusperiaate (jaetun toimivallan osalta)
            
            
               Toissijaisuusperiaatteen mukaisesti unionin toimia voidaan toteuttaa vain, jos jäsenvaltiot eivät voi yksin saavuttaa suunniteltuja tuloksia. Unionin toimia tarvitaan poistamaan rahoituspalvelujen ja -tuotteiden sisämarkkinoiden esteitä ottamalla käyttöön yhtenäinen lähestymistapa PRIIP-tuotteiden tietojen ilmoittamiseen. Muutettava lainsäädäntö hyväksytään täysin toissijaisuusperiaatetta noudattaen, ja kaikki siihen tehtävät muutokset on tehtävä komission ehdotuksesta.
            
            
               Suhteellisuusperiaate
            
            
               Tämä unionin toimi on tarpeen sen varmistamiseksi, että toimivaltaiset viranomaiset ja PRIIP-tuotteiden kehittäjät soveltavat PRIIP-tuotteita koskevia sääntöjä tehokkaasti. Näin varmistetaan asetuksen (EU) N:o 1286/2014 tavoitteiden saavuttaminen sisämarkkinoilla ja sitä kautta markkinoiden avoimuuden ja yksityissijoittajien hyvä suojaus.
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               Ehdotukseen ei liity erillistä vaikutustenarviointia, koska asetuksesta (EU) N:o 1286/2014 on jo tehty vaikutustenarviointi.
            
            
               Ehdotuksella ei muuteta asetuksen sisältöä eikä luoda markkinatoimijoille uusia velvoitteita. Ehdotus koskee ainoastaan rahastoyhtiöitä, sijoitusyhtiöitä sekä yhteissijoitusyritysten ja muiden kuin yhteissijoitusyritysten osuuksista neuvoja antavia tai niitä myyviä henkilöitä koskevan siirtymäjärjestelyn jatkamista kuudella kuukaudella (30 päivään kesäkuuta 2022 saakka) (asetuksen 32 artikla). Tarkoituksena on varmistaa oikeusvarmuus toimialalle sekä toimivaltaisille viranomaisille, kun ne valmistelevat delegoidun asetuksen (EU) 2017/653 ja direktiivin 2009/65/EY, sellaisena kuin se on muutettuna, uusien sääntöjen soveltamista.
            
            
               4.TALOUSARVIOVAIKUTUKSET
            
            
               Ehdotuksella ei ole komissioon kohdistuvia talousarviovaikutuksia.
            
            
               2021/0215 (COD)
            
            
               Ehdotus
            
         
         
            
               EUROOPAN PARLAMENTIN JA NEUVOSTON ASETUS
            
            
               asetuksen (EU) N:o 1286/2014 muuttamisesta rahastoyhtiöitä, sijoitusyhtiöitä ja siirtokelpoisiin arvopapereihin kohdistuvaa yhteistä sijoitustoimintaa harjoittavien yritysten (yhteissijoitusyritykset) ja muiden kuin yhteissijoitusyritysten osuuksista neuvoja antavia tai niitä myyviä henkilöitä koskevan siirtymäjärjestelyn jatkamiseksi
            
            
               (ETA:n kannalta merkityksellinen teksti)
            
            
               EUROOPAN PARLAMENTTI JA EUROOPAN UNIONIN NEUVOSTO, jotka
            
            
               ottavat huomioon Euroopan unionin toiminnasta tehdyn sopimuksen ja erityisesti sen 114 artiklan,
            
            
               ottavat huomioon Euroopan komission ehdotuksen,
            
            
               sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
            
            
               ottavat huomioon Euroopan talous- ja sosiaalikomitean lausunnon
                  10
               , 
            
            
               noudattavat tavallista lainsäätämisjärjestystä,
            
            
               sekä katsovat seuraavaa:
            
            
               (1)Euroopan parlamentin ja neuvoston asetuksen (EU) N:o 1286/2014
                  11
                5 artiklassa edellytetään, että vähittäismarkkinoille tarkoitettujen paketoitujen ja vakuutusmuotoisten sijoitustuotteiden (PRIIP-tuotteiden) kehittäjien on laadittava avaintietoasiakirja. 
            
            
               (2)Mainitun asetuksen 32 artiklan 1 kohtaan sisältyy kuitenkin vapautus avaintietoasiakirjan laatimisesta Euroopan parlamentin ja neuvoston direktiivin 2009/65/EY
                  12
                2 artiklan 1 kohdan b alakohdassa määritellyille rahastoyhtiöille, mainitun direktiivin 27 artiklassa tarkoitetuille sijoitusyhtiöille ja mainitun direktiivin 1 artiklan 2 kohdassa tarkoitetuille yhteissijoitusyritysten osuuksista neuvoja antaville tai niitä myyville henkilöille 31 päivään joulukuuta 2021 saakka, jäljempänä ’siirtymäjärjestely’. Asetuksen (EU) N:o 1286/2014 32 artiklan 2 kohdassa säädetään, että kun jäsenvaltio soveltaa yksityissijoittajille tarjottuihin muihin kuin yhteissijoitusyritysten rahastoihin sijoittajalle annettavien avaintietojen esitysmuotoa ja sisältöä koskevia sääntöjä, sellaisina kuin ne ovat vahvistettuina direktiivin 2009/65/EY 78–81 artiklassa, siirtymäjärjestelyä sovelletaan rahastoyhtiöihin, sijoitusyhtiöihin ja henkilöihin, jotka antavat yksityissijoittajille neuvoja tällaisten muiden kuin yhteissijoitusyritysten rahastojen osuuksista tai myyvät niitä yksityissijoittajille.
            
            
               (3)Komission delegoidulla asetuksella (EU) 2017/653
                  13
                täydennetään asetusta (EU) N:o 1286/2014 vahvistamalla avaintietoasiakirjan esitystapaa, sisältöä ja vakiomuotoa, riskin ja tuoton esittämismenetelmiä ja kulujen laskentaa koskevat tekniset sääntelystandardit, avaintietoasiakirjaan sisältyvien tietojen uudelleentarkastelun edellytykset ja vähimmäistiheys sekä avaintietoasiakirjan toimittamista yksityissijoittajille koskevat ehdot.
            
            
               (4)Komissio antoi [EUVL lisätään päivämäärä] delegoidun asetuksen (EU) .../2021
                  14
               , jolla muutetaan delegoitua asetusta (EU) 2017/653, muun muassa siksi, että rahastoyhtiöiden, sijoitusyhtiöiden sekä yhteissijoitusyritysten ja muiden kuin yhteissijoitusyritysten osuuksista neuvoja antavien tai niitä myyvien henkilöiden olisi helpompi hyödyntää avaintietoasiakirjan esitystapaa, sisältöä ja vakiomuotoa. Delegoidun asetuksen (EU).../2021 soveltamispäiväksi on kuitenkin vahvistettu 1 päivä heinäkuuta 2022, jotta rahastoyhtiöillä, sijoitusyhtiöillä ja yhteissijoitusyritysten ja muiden kuin yhteissijoitusyritysten osuuksista neuvoja antavilla tai niitä myyvillä henkilöillä on riittävästi aikaa valmistautua siirtymäjärjestelyn päättymiseen ja siten velvoitteeseen laatia avaintietoasiakirja. Koska delegoidun asetuksen (EU).../2021 soveltamispäiväksi on vahvistettu 1 päivä heinäkuuta 2022 ja koska on tarpeen varmistaa, että siirtymäjärjestelyn päättymispäivä on sama kuin delegoidun asetuksen (EU).../2021 soveltamispäivä, siirtymäjärjestelyn kestoa on tarpeen jatkaa kuudella kuukaudella 30 päivään kesäkuuta 2022 saakka.
            
            
               (5)Sen vuoksi asetusta (EU) N:o 1286/2014 olisi muutettava.
            
            
               (6)Kun otetaan huomioon jäljellä oleva hyvin lyhyt aika siirtymäjärjestelyn alkuperäiseen päättymiseen asti, tämän asetuksen olisi tultava voimaan viipymättä,
            
            
               OVAT HYVÄKSYNEET TÄMÄN ASETUKSEN:
            
            
               1 artikla
            
            
               Korvataan asetuksen (EU) N:o 1286/2014 32 artiklan 1 kohdassa päivämäärä ”31 päivään joulukuuta 2021” päivämäärällä ”30 päivään kesäkuuta 2022”.
            
            
               2 artikla
            
         
         
            
               Tämä asetus tulee voimaan sitä päivää seuraavana päivänä, jona se on julkaistu Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä
            
            
               
                  Euroopan parlamentin puolesta
                        Neuvoston puolesta
               
               
                  Puhemies
                        Puheenjohtaja
               
            
         
         
            
                  
                     (1)
                  
                        Euroopan parlamentin ja neuvoston asetus (EU) N:o 1286/2014, annettu 26 päivänä marraskuuta 2014, vähittäismarkkinoille tarkoitettuja paketoituja ja vakuutusmuotoisia sijoitustuotteita (PRIIP-tuotteita) koskevista avaintietoasiakirjoista (EUVL L 352, 9.12.2014, s. 1).
                        
               
               
                  
                     (2)
                  
                        Euroopan parlamentin ja neuvoston asetus (EU) N:o 1093/2010, annettu 24 päivänä marraskuuta 2010, Euroopan valvontaviranomaisen (Euroopan pankkiviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/78/EY kumoamisesta (EUVL L 331, 15.12.2010, s. 12).
                        
               
               
                  
                     (3)
                  
                        Euroopan parlamentin ja neuvoston asetus (EU) N:o 1094/2010, annettu 24 päivänä marraskuuta 2010, Euroopan valvontaviranomaisen (Euroopan vakuutus- ja lisäeläkeviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/79/EY kumoamisesta (EUVL L 331, 15.12.2010, s. 48).
                        
               
               
                  
                     (4)
                  
                        Euroopan parlamentin ja neuvoston asetus (EU) N:o 1095/2010, annettu 24 päivänä marraskuuta 2010, Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta (EUVL L 331, 15.12.2010, s. 84).
                        
               
               
                  
                     (5)
                  
                        Komission delegoitu asetus (EU) 2017/653, annettu 8 päivänä maaliskuuta 2017, vähittäismarkkinoille tarkoitettuja paketoituja ja vakuutusmuotoisia sijoitustuotteita (PRIIP-tuotteita) koskevista avaintietoasiakirjoista annetun Euroopan parlamentin ja neuvoston asetuksen (EU) N:o 1286/2014 täydentämisestä vahvistamalla teknisiä sääntelystandardeja avaintietoasiakirjojen esittämisestä, sisällöstä, uudelleentarkastelusta ja tarkistamisesta sekä tällaisten asiakirjojen toimittamisvaatimuksen noudattamiseen liittyvien ehtojen täyttämisestä (EUVL L 100, 12.4.2017).
                        
               
               
                  
                     (6)
                  
                        Euroopan parlamentin ja neuvoston direktiivi 2009/65/EY, annettu 13 päivänä heinäkuuta 2009, siirtokelpoisiin arvopapereihin kohdistuvaa yhteistä sijoitustoimintaa harjoittavia yrityksiä (yhteissijoitusyritykset) koskevien lakien, asetusten ja hallinnollisten määräysten yhteensovittamisesta (EUVL L 302, 17.11.2009, s. 32).
                        
               
               
                  
                     (7)
                  
                        Euroopan parlamentin ja neuvoston asetus (EU) N:o 2019/1156, annettu 20 päivänä kesäkuuta 2019, yhteistä sijoitustoimintaa harjoittavien yritysten rajatylittävän markkinoinnin helpottamisesta ja asetusten (EU) N:o 345/2013, (EU) N:o 346/2013 ja (EU) N:o 1286/2014 muuttamisesta (EUVL L 188, 12.7.2019, s. 55).
                        
               
               
                  
                     (8)
                  
                        Euroopan parlamentin ja neuvoston direktiivi 2014/65/EU, annettu 15 päivänä toukokuuta 2014, rahoitusvälineiden markkinoista sekä direktiivin 2002/92/EY ja direktiivin 2011/61/EU muuttamisesta.
                        
               
               
                  
                     (9)
                  
                        Komission delegoitu asetus (EU) 2017/565, annettu 25 päivänä huhtikuuta 2016, Euroopan parlamentin ja neuvoston direktiivin 2014/65/EU (MiFID II) täydentämisestä sijoituspalveluyritysten toiminnan järjestämistä koskevien vaatimusten, toiminnan harjoittamisen edellytysten ja kyseisessä direktiivissä määriteltyjen käsitteiden osalta (EUVL L 87, 31.3.2017, s. 1).
                        
               
               
                  
                     (10)
                  
                        EUVL C […], […], s. […].
               
               
                  
                     (11)
                  
                        Euroopan parlamentin ja neuvoston asetus (EU) N:o 1286/2014, annettu 26 päivänä marraskuuta 2014, vähittäismarkkinoille tarkoitettuja paketoituja ja vakuutusmuotoisia sijoitustuotteita (PRIIP-tuotteita) koskevista avaintietoasiakirjoista (EUVL L 352, 9.12.2014, s. 1).
                        
               
               
                  
                     (12)
                  
                        Euroopan parlamentin ja neuvoston direktiivi 2009/65/EY, annettu 13 päivänä heinäkuuta 2009, siirtokelpoisiin arvopapereihin kohdistuvaa yhteistä sijoitustoimintaa harjoittavia yrityksiä (yhteissijoitusyritykset) koskevien lakien, asetusten ja hallinnollisten määräysten yhteensovittamisesta (EUVL L 302, 17.11.2009, s. 32).
                        
               
               
                  
                     (13)
                  
                        Komission delegoitu asetus (EU) 2017/653, annettu 8 päivänä maaliskuuta 2017, vähittäismarkkinoille tarkoitettuja paketoituja ja vakuutusmuotoisia sijoitustuotteita (PRIIP-tuotteita) koskevista avaintietoasiakirjoista annetun Euroopan parlamentin ja neuvoston asetuksen (EU) N:o 1286/2014 täydentämisestä vahvistamalla teknisiä sääntelystandardeja avaintietoasiakirjojen esittämisestä, sisällöstä, uudelleentarkastelusta ja tarkistamisesta sekä tällaisten asiakirjojen toimittamisvaatimuksen noudattamiseen liittyvien ehtojen täyttämisestä (EUVL L 100, 12.4.2017, s. 1).
                        
               
               
                  
                     (14)
                  
                        EUVL C […], […], s. […].